**Maďarské vzdušné sily** (maď. *Magyar Légierő*) sú leteckou zložkou maďarských obranných síl. Hlavná úloha súčasných maďarských vzdušných síl spočíva predovšetkým v obranných účeloch.

Názov
-----

* 1919: ***Červený letecký oddiel***
* 1938 – 1945: ***Maďarské kráľovské letectvo***
* 1948 – 1951: ***Letectvo Maďarskej armády***
* 1951 – 1990: ***Letectvo Maďarskej ľudovej armády***
* od roku 1990: ***Maďarské vzdušné sily***

História
--------

### 1918 – 1920

Maďarské vojenské letectvo, založené Prvou maďarskou republikou koncom roku 1918 na troskách rakúsko-uhorských cisárskych a kráľovských leteckých zborov, prešlo v marci 1919 pod komunistické vedenie Maďarskej republiky rád, ktoré nasadilo svoje letecké sily v bojoch proti Česko-Slovensku a Rumunsku. V dôsledku porážky Maďarska a uzavretia Trianonskej mierovej zmluvy v roku 1920 musela maďarská armáda (početne obmedzená na 35 000 mužov) rozpustiť svoje letectvo a všetky lietadlá odovzdať štátom Dohody. Na dodržiavanie podmienok mierovej zmluvy dohliadala letecká komisia Malej dohody.

### 30. roky 20. storočia

Bombardér Junkers Ju 86K-2 Maďarského kráľovského letectva počas letu, 1938
Maďarské kráľovstvo začalo tajne obnovovať svoje letectvo v 30. rokoch, kedy sa v jeho výzbroji objavili, napríklad talianske stíhacie lietadlá Fiat CR.32 a CR.42, takisto talianske bombardéry Caproni Ca.101 alebo maďarské pozorovacie a ľahké bombardovacie lietadlá Weiss WM-21 Sólyom. Budovanie vojenského letectva bolo v tomto období maskované ako súkromné letecké kluby. K 1. októbru 1937 disponovalo maďarské vojenské letectvo celkovo 192 lietadlami. Na stretnutí so zástupcami Malej dohody v juhoslovanskom Blede sa Maďarom podarilo 22. augusta 1938 oficiálne dojednať právo na znovuvyzbrojenie, ktoré zahŕňalo aj vznikajúce Maďarské kráľovské letectvo (*Magyar Királyi Honvéd Légierő*). Zhoršujúca sa medzinárodná situácia koncom septembra 1938 viedla k vyhláseniu pohotovosti maďarského letectva, ktoré malo byť 6. októbra rozmiestnené na svojich letiskách pre prípadné bojové nasadenie. Bojovú pripravenosť sa však k tomuto dátumu nepodarilo dosiahnuť.

Maďarské stíhacie lietadlo Fiat CR.32 zostrelilo dňa 25. októbra 1938 nad okresom Komárno vo vtedajšom Česko-Slovensku lietadlo typu Letov Š.328 letky 10 Leteckého zboru Československej brannej moci. K incidentu došlo počas krízového obdobia po Mníchovskej dohode, kedy prebiehali boje v česko-slovensko-maďarskom pohraničí. Velenie Česko-slovenskej armády vydalo rozkaz, aby bolo v budúcnosti každé maďarské lietadlo, ktoré naruší vzdušný priestor republiky, okamžite zostrelené. Tento rozkaz bol následne zrušený na príkaz ministra národnej obrany Jana Syrového, ale vzhľadom k posilneniu obrany Slovenska letkami presunutými z územia Čiech už k ďalším incidentom až do marca 1939 nedošlo. K prvému bojovému nasadeniu Maďarského kráľovského letectva došlo v marci 1939 počas tzv. Malej vojny s nedávno vzniknutým Slovenským štátom. Maďarské stíhačky CR.32 vybojovali vzdušnú nadvládu nad doposiaľ sa formujúcimi Slovenskými vzdušnými zbraňami, ktoré prišli o niekoľko lietadiel Avia B.534 a Š.328.

### Druhá svetová vojna

Stíhacie lietadlo MÁVAG Héja v službách Maďarského kráľovského letectva, 1942
V roku 1940 disponovalo velenie maďarského letectva celkovo 326 lietadlami v prvej línii, ktoré boli rozdelené medzi dva stíhacie pluky, jeden prieskumný pluk a jeden bombardovací pluk. U letectva slúžilo približne 4 300 mužov. Maďarské kráľovské letectvo sa v apríli 1941 zúčastnilo po boku armád Osi invázie do Juhoslávie. Keď v júni 1941 Maďarsko vyhlásilo vojnu Sovietskemu zväzu, nasadilo na východnom fronte okrem pozemného vojska aj letectvo. V tomto období sa niektoré jednotky prezbrojili zo zastaraných dvojplošníkov CR.32 a CR.42 na typ Reggiane Re.2000. Ťažké boje na východnom fronte si však vybrali svoju daň a mnoho maďarských lietadiel bolo zostrelených v urputných bojoch nad Ukrajinou. V októbri 1942 bola väčšina jednotiek maďarského letectva posilnená modernými nemeckými stíhačkami Messerschmitt Bf 109F-4, strmhlavými bombardérmi Junkers Ju 87 a ťažkými stíhačkami Messerschmitt Me 210. Bf 109 boli neskôr vylepšené na verziu G-2 a s postupom vojny až na verziu G-14. Od roku 1944 muselo Maďarské kráľovské letectvo čeliť aj náletom bombardovacích zväzov Armádnych vzdušných síl USA (*United States Army Air Forces*), ktoré boli zamerané hlavne na maďarský priemysel a infraštruktúru. Najúspešnejším stíhacím pilotom Maďarského kráľovského letectva sa stal Dezső Szentgyörgyi, ktorému bolo oficiálne priznaných 30 zostrelov nepriateľských lietadiel. Boj na strane Osi však zaplatilo Maďarské kráľovské letectvo značnými materiálnymi a ľudskými stratami. Po skončení druhej svetovej vojny v Európe v máji 1945 bolo Maďarské kráľovské letectvo rozpustené.

### 1945 – 1990

Mikojan-Gurevič MiG-15 Letectva Maďarskej ľudovej armády počas letu, 1964
Po skončení druhej svetovej vojny zostala na maďarskom území Červená armáda, čo ovplyvnilo politické i vojenské smerovanie Maďarska, ktoré sa pod vedením Maďarskej strany pracujúcich v roku 1949 premenovalo na Maďarskú ľudovú republiku a v roku 1955 vstúpilo do vojenského paktu Varšavskej zmluvy. Ešte predtým však 1. apríla 1948 začala svoju pôsobnosť letecká zložka ministerstva obrany, čím došlo k povojnovému obnoveniu maďarského vojenského letectva, resp. Letectva Maďarskej armády (*Magyar Honvédség légierejének*). Dňa 15. júla 1949 vzniklo veliteľstvo letectva. Premenovaním Maďarskej armády vzniká 1. júna 1951 Maďarská ľudová armáda (*Magyar Néphadsereg*) a v rámci nej tiež Letectvo Maďarskej ľudovej armády (*Magyar Néphadsereg légierejének*).

V roku 1956 vypuklo protikomunistické maďarské povstanie, ktoré viedlo k intervencii sovietskych vojsk a dočasnému rozpusteniu Maďarskej ľudovej armády. Vojenské letectvo sa začalo obnovovať v roku 1957. V 60. a 70. rokoch bolo okrem iného vyzbrojené niekoľkými verziami sovietskeho stíhacieho lietadla MiG-21, česko-slovenskými cvičnými prúdovými lietadlami L-29 Delfín, dopravnými lietadlami Antonov An-26 či vrtuľníkmi typu Mil (Mi-1, Mi-2, Mi-4 a Mi-8). V 80. rokoch boli vo výzbroji aj stíhačky MiG-23 a stíhacie bombardéry Su-22 či bojové vrtuľníky Mil Mi-24.

### 1990 – súčasnosť

Mikojan-Gurevič MiG-29B maďarských vzdušných síl v špeciálnom výročnom sfarbení
Po páde komunizmu Maďarsko odkúpilo z výzbroje bývalých Vzdušných síl Národnej ľudovej armády NDR (*Luftstreitkräfte der Nationalen Volksarmee*) lietadlá L-39 Albatros či novšie verzie bojových vrtuľníkov Mi-24. Rusko dodalo v rámci splácania svojho dlhu Maďarsku celkovo 28 stíhacích lietadiel MiG-29, načo boli postupne vyradené všetky staršie typy bojových lietadiel. Po vstupe Maďarska do NATO pokračovali ďalšie redukcie vzdušných síl, a to vrátane základní, z ktorých zostali v prevádzke len dve, Szolnok a Kecskemét. Na leteckej základni Pápa sú dislokované tri strategické dopravné lietadlá Boeing C-17A Globemaster III, ktoré využíva „Ťažké dopravné krídlo" (Heavy Airlift Wing) v rámci medzinárodnej iniciatívy strategickej leteckej dopravy. Ako náhradu za stíhačky MiG-29 si Maďarsko prenajalo 14 švédskych viacúčelových stíhacích lietadiel JAS 39 Gripen, pričom prvý stroj priletel na základňu Kecskemét v marci 2006. Do decembra 2007 bolo dodaných všetkých 14 Gripenov.

V roku 2016 sa začal rozsiahly modernizačný program pod názvom „Zrinyi 2026". Jeho prvým významným krokom bola objednávka 36 vrtuľníkov Airbus v roku 2018. Bolo objednaných 20 ľahkých viacúčelových vrtuľníkov H145M a neskôr v tom istom roku 16 viacúčelových H225M. Všetkých 20 vrtuľníkov H145M bolo dodaných do konca roka 2021. V júni 2020 bolo zo služby vyradené posledné taktické dopravné lietadlo Antonov An-26, čím maďarské vzdušné sily dočasne zostali bez taktickej leteckej prepravnej kapacity. Koncom roka 2020 boli objednané dve lietadlá Embraer KC-390, ktoré majú plniť tieto úlohy. Prvé lietadlo má prísť v roku 2023, druhé v roku 2024. Pozemná protivzdušná obrana dostala v roku 2020 veľkú posilu aj vďaka objednávke raketového systému NASAMS a 11 radarov EL/M-2084. Modernizoval sa aj systém protivzdušnej obrany krátkeho dosahu Mistral. V rámci modernizačného programu maďarské vzdušné sily prejavili záujem získať aj nové moderné cvičné prúdové lietadlá. Počas návštevy spoločnosti Aero Vodochody vykonali 17. novembra 2021 hodnotiace lety lietadla Aero L-39NG. V apríli 2022 maďarskí predstavitelia a Aero oznámili, že Maďarsko podpísalo dohodu o kúpe 12 lietadiel L-39NG, ktoré by mali prísť v roku 2024.

V auguste 2021 bola podpísaná zmluva so spoločnosťou Saab o modernizácii flotily Gripenov, ktorá bude zahŕňať vylepšený radar PS-05/A Mk4 a novú výzbroj. Po implementácii softvérovej aktualizácie MS20 Block 2 by maďarské Gripeny boli schopné odpaľovať rakety Meteor, IRIS-T a bomby GBU-49. Všetky tieto zbrane sú v procese obstarávania od roku 2022. Maďarské vzdušné sily plánujú udržať svoju modernizovanú flotilu Gripenov aj po roku 2030 a dokonca získať dostatok stíhačiek na sformovanie druhej stíhacej letky. Lietadlá 5. generácie ako F-35 sú príliš drahé a ich pokročilé schopnosti nie sú potrebné pre obranné potreby Maďarska. Schopnosť náletov (kde má stealth veľkú výhodu) nie je pre maďarské letectvo prioritou a žiadny potenciálny nepriateľ v regióne nemá stealth stíhačky. S najväčšou pravdepodobnosťou však maďarské letectvo nakoniec prejde na stíhacie lietadlá 5. generácie a plánuje sa tak či onak zapojiť do niektorého z európskych projektov vývoja stíhačiek.

Štruktúra
---------

Maďarsko: Maďarské vzdušné sily**Kecskemét**
**Szolnok**
**Pápa**
Győr
Vesprém
**Bojové jednotky:**  
 101. letecká brigáda rytiera Dezsőa Szentgyörgyiho  
 86. vrtuľníková brigáda Józsefa Kissa  

**Jednotky bojovej podpory:**  
 47. letecká základňa  
 205. protilietadlový raketový pluk Tibora Dánielfyho  
 Centrum velenia a riadenia vzdušných operácií


* **Bojové veliteľstvo maďarských obranných síl** (*Magyar Honvédség Összhaderőnemi Parancsnokság*), sídlo v Stoličnom Belehrade
	+ **101. letecká brigáda rytiera Dezsőa Szentgyörgyiho** (*MH vitéz Szentgyörgyi Dezső 101. Repülődandár*), základňa Kecskemét
		- Taktická letka „Puma" (*„Puma" Harcászati Repülőszázad*): JAS 39C/D Gripen EBS HU
		- Taktická cvičná letka „Dongó" (*„Dongó" Harcászati Kiképző Repülőszázad*): JAS 39C/D Gripen EBS HU
		- Dopravná letka „Teve" (*„Teve" Szállítórepülő-század*): 2× A319-112, 2× Falcon 7X
	+ **86. vrtuľníková brigáda Józsefa Kissa** (*MH Kiss József 86. Helikopterdandár*), základňa Szolnok
		- Prápor bojových vrtuľníkov „Phoenix" (*„Phoenix" Harci Helikopter zászlóalj*): 6× Mi-24P, 2× Mi-24V
		- Prápor dopravných vrtuľníkov Ernőa Rubika (*Rubik Ernő Szállítóhelikopter zászlóalj*): 5× Mi-17, 2× Mi-17N, 20× H145M
		- Zmiešaná cvičná letka (*Vegyes kiképző repülőszázad*): 2× H125 Écureuil, 2× Z-242L, 6× Z-143LSi
	+ **47. letecká základňa** (*MH 47. Bázisrepülőtér*), základňa Pápa
		- Ťažké dopravné krídlo (*Heavy Airlift Wing*) v rámci medzinárodnej iniciatívy Strategic Airlift Capability
			* Ťažká dopravná letka (*Heavy Airlift Squadron*): 3× C-17A Globemaster III
	+ **205. protilietadlový raketový pluk Tibora Dánielfyho** (*MH Dánielfy Tibor 205. Légvédelmi Rakétaezred*), sídlo v Győri
		- 1. protilietadlová raketová skupina (*1. Légvédelmi rakétaosztály*): 2K12M Kub
		- 2. protilietadlová raketová skupina (*2. Légvédelmi rakétaosztály*): Mistral
		- Vodičský prápor (*Vezetési zászlóalj*): 9K310 Igla-1
	+ **Centrum velenia a riadenia vzdušných operácií** (*MH Légi Műveleti Vezetési és Irányítási Központ*), sídlo vo Vespréme
		- Operačné centrum (*Hadműveleti Központ*)
		- Centrum riadenia letovej prevádzky (*Légi Irányító Központ*)
	+ **Opravovňa lietadiel** (*MH Légijármű Javítóüzem*), sídlo v Kecskeméte

Lietadlový park
---------------

| Lietadlo | Fotografia | Krajina pôvodu | Typ | Verzie | V službe | Poznámky |
| --- | --- | --- | --- | --- | --- | --- |
| Stíhacie lietadlá |
| Saab JAS 39 Gripen |  | Švédsko  Švédsko | viacúčelové stíhacie lietadlo

---

cvičné/stíhacie lietadlo | JAS 39C Gripen EBS HU

---

JAS 39D Gripen EBS HU | 12

---

2 | V roku 2024 sa očakáva rozšírenie flotily Gripenov o ďalšie 4 lietadlá. |
| Dopravné lietadlá |
| Boeing C-17 Globemaster III |  | Spojené štáty  USA | strategické dopravné lietadlo | C-17A Globemaster III | 3 | V rámci medzinárodnej iniciatívy Strategic Airlift Capability s označením maďarských vzdušných síl a medzinárodným personálom. |
| Airbus A319 |  | Francúzsko  FrancúzskoNemecko  NemeckoŠpanielsko  ŠpanielskoSpojené kráľovstvo  Spojené kráľovstvo | dopravné lietadlo (VIP) | A319-112 | 2 | Maďarské ministerstvo obrany odkúpilo od skrachovanej spoločnosti Air Berlin dve lietadlá A319, ktoré boli upravené na VIP verziu. |
| Dassault Falcon 7X |  | Francúzsko  Francúzsko | dopravné lietadlo (VIP) | Falcon 7X | 2 |  |
| Embraer C-390 Millennium |  | Brazília  Brazília | taktické dopravné lietadlotankovacie lietadlo | KC-390 |  | Dve lietadlá sú objednané. |
| Cvičné lietadlá |
| Aero L-39NG |  | Česko  Česko | cvičné prúdové lietadlo | L-39NG |  | Dvanásť lietadiel je objednaných. |
| Zlín Z-242L |  | Česko  Česko | ľahké cvičné lietadlo | Z-242L | 2 | Náhrada za zastarané cvičné lietadlá Jak-52. |
| Zlín Z-143LSi |  | Česko  Česko | ľahké cvičné lietadlo | Z-143LSi | 6 | Náhrada za zastarané cvičné lietadlá Jak-52. |
| Vrtuľníky |
| Airbus Helicopters H125 Écureuil |  | Francúzsko  Francúzsko | ľahký cvičný a spojovací vrtuľník | H125 Écureuil | 2 | Získané od maďarskej leteckej záchrannej služby v roku 2016. |
| Airbus Helicopters H145M |  | Nemecko  Nemecko | ľahký viacúčelový vrtuľník | H145M | 20 |  |
| Airbus Helicopters H225M Caracal |  | Francúzsko  Francúzsko | viacúčelový vrtuľník | H225M Caracal |  | Objednaných 16 kusov. |
| Mil Mi-17 |  | Rusko  Rusko | dopravný vrtuľník | Mi-17

---

Mi-17N | 5

---

2 | V roku 2017 sa štyri vrtuľníky vrátili z generálnej opravy v Rusku. |
| Mil Mi-24 |  | Sovietsky zväz  ZSSR | bojový/dopravný vrtuľník | Mi-24P

---

Mi-24V | 6

---

2 | Prevádzka vrtuľníkov bola v roku 2013 pozastavená. Na základe dohody, podpísanej 31. októbra 2017, Rusko vykonalo generálnu opravu a čiastočnú modernizáciu 8 vrtuľníkov Mi-24 maďarských vzdušných síl s opciou na ďalšie 4 kusy. Konkrétne ide o šesť kusov Mi-24P a dva Mi-24V. Prvé štyri kusy (dva Mi-24P a dva Mi-24V) boli dodané 10. septembra 2018. |

Vývoj leteckého výsostného znaku maďarských vzdušných síl
---------------------------------------------------------

* Červený letecký oddiel (1919)Červený letecký oddiel (1919)
* Červený letecký oddiel (1919)Červený letecký oddiel (1919)
* Červený letecký oddiel (1919)Červený letecký oddiel (1919)
* Červený letecký oddiel (1919)Červený letecký oddiel (1919)
* Maďarské kráľovské letectvo (1938 – 1942)Maďarské kráľovské letectvo (1938 – 1942)
* Maďarské kráľovské letectvo (1942 – 1945)Maďarské kráľovské letectvo (1942 – 1945)
* Letectvo Maďarskej armády (1948 – 1949)Letectvo Maďarskej armády (1948 – 1949)
* Letectvo Maďarskej armády (1949 – 1951)Letectvo Maďarskej armády (1949 – 1951)
* Letectvo Maďarskej ľudovej armády (1951 – 1990)Letectvo Maďarskej ľudovej armády (1951 – 1990)
* Maďarské vzdušné sily (1990 – 1991)Maďarské vzdušné sily (1990 – 1991)
* Maďarské vzdušné sily (1991 – 2007)Maďarské vzdušné sily (1991 – 2007)
* Maďarské vzdušné sily (1991 – 2007) – znak v prevedení so zníženou viditeľnosťouMaďarské vzdušné sily (1991 – 2007) – znak v prevedení so zníženou viditeľnosťou
* Maďarské vzdušné sily (2007 – súčasnosť)Maďarské vzdušné sily (2007 – súčasnosť)
* Maďarské vzdušné sily (2007 – súčasnosť) – znak v prevedení so zníženou viditeľnosťouMaďarské vzdušné sily (2007 – súčasnosť) – znak v prevedení so zníženou viditeľnosťou

Referencie
----------

1. 1 2  SZABÓ, Miklós. *Establishment of the Hungarian Air Force and the Activity of the Hungarian Royal "Honvéd" Air Force in World War II Respectively* [online]. Nação e Defesa, 2005, [cit. 2018-04-06]. Dostupné online.
2. ↑   *Úlet osmi slovenských letců do Polska* [online]. valka.cz, [cit. 2018-04-06]. Dostupné online.
3. 1 2 3  PIKE, John. *Military* [online]. globalsecurity.org, [cit. 2018-04-06]. Dostupné online.
4. ↑   *The History of the Hungarian Air Force from 1945 to 1955* [online]. mhm-gatow.de, [cit. 2019-06-27]. Dostupné online.
5. ↑   *Hungary orders 20 H145Ms* [online]. airbus.com, [cit. 2023-06-17]. Dostupné online.
6. ↑   *Hungary orders 16 H225M multi-role helicopters* [online]. airbus.com, [cit. 2023-06-17]. Dostupné online.
7. ↑  TEAM, The Shephard News. *Hungary orders pair of KC-390s* [online]. shephardmedia.com, 2020-11-18, [cit. 2023-06-17]. Dostupné online.
8. ↑   *National Advanced Surface to Air Missile System (NASAMS)* [online]. airforce-technology.com, 2021-06-22, [cit. 2023-06-17]. Dostupné online.
9. ↑   *Rheinmetall and IAI/ELTA to supply Hungary with advanced radar systems* [online]. rheinmetall.ca, [cit. 2023-06-17]. Dostupné online.
10. ↑   *2025-ben várható az „őrségváltás" Győrben* [online]. honvedelem.hu, 2021-06-04, [cit. 2023-06-17]. Dostupné online.
11. ↑  Hans van Herk. *Next steps modernisation Hungarian Air Force* [online]. scramble.nl, Published: 02 March 2021, [cit. 2023-06-17]. Dostupné online.
12. ↑   *Hungary to buy 12 L-39NG military trainer aircraft from Aero Vodochody* [online]. reuters.com, 2022-04-20, [cit. 2023-06-17]. Dostupné online.
13. 1 2  Portfolio.hu. *Új Gripeneket vásárolhat Magyarország, de még az is lehet, hogy annál valami sokkal jobb jön* [online]. portfolio.hu, 2022-01-23, [cit. 2023-06-17]. Dostupné online.
14. 1 2 3 4 5 6 7 8 9 10 11 12 13   *World Air Forces 2023* [online]. flightglobal.com, [cit. 2023-06-17]. Dostupné online.
15. ↑   *Hungary Signs Contract For Acquisition of Two Multi-Mission KC-390 Millennium Airlifters* [online]. embraer.com, [cit. 2023-06-17]. Dostupné online.
16. ↑  PÉTER, Szász. *Katonai repülőgépeket vásárol a kormány* [online]. napi.hu, 2022-04-20, [cit. 2023-06-17]. Dostupné online.
17. ↑   *Maďarsko získa nové vrtuľníky* [online]. leteckymagazin.sk, [cit. 2018-12-17]. Dostupné online.
18. ↑   *LHSN.HU* [online]. lhsn.hu, [cit. 2018-09-22]. Dostupné online.
19. ↑   *Maďarsko bude mať opäť bojové vrtuľníky : Letecký magazín* [online]. leteckymagazin.sk, [cit. 2017-12-17]. Dostupné online.
20. ↑   *LHSN.HU* [online]. lhsn.hu, [cit. 2017-12-17]. Dostupné online.
21. ↑  DUNAI, Peter. *Reactivated Mi-24s Return to Hungary* [online]. ainonline.com, [cit. 2018-09-22]. Dostupné online.
22. ↑  NAUMIVSKI, Darko. *Four Mi-24s return to Hungary after refurbishment in Russia* [online]. frontinfo.net, 1 week ago, [cit. 2018-09-22]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Maďarské vzdušné sily**

Zdroj
-----

*Tento článok je čiastočný alebo úplný preklad článkov Hungarian Air Force na anglickej Wikipédii a Maďarské letectvo na českej Wikipédii.*


|  |  |
| --- | --- |
| Portal | Portál letectvo |